Document ID: /fineweb-2-swissfilter-quality_10-filterrobots/filtered/02818.jsonl.gz/29

U ljeto 2020. godine u Bolu na Braču, u zgradi Poljoprivredne zadruge Bol na samoj rivi, otvorena je izložba malih formata, umjetničkih djela 260 hrvatskih slikara i kipara, koja je Ivica Karninčić Koloč (85), rođeni Boljanin, zaljubljenik u umjetnost i nekada jedan od najpoznatijih privrednika ovoga podneblja, prikupljao u razdoblju od šezdeset godina. Izložene su slike, skulpture, vitraži i videoradovi u različitim medijima, tehnikama i materijalima, kao i tristotinjak umjetničkih knjiga poput enciklopedija, monografija i kataloga.
Među izloženim umjetninama je i skulptura Nađeno – Found iz 2018. godine autorice Nade Schönenberger Petrak koja živi u Švicarskoj. Poznata slikarica i kiparica izradila je izvornik ove skulpture od kore drveta i obrađenog kamena, pronađenog na plaži Zlatnog rata. Original je dimenzija 8 x 4 x 7 cm i u toj veličini postoji i kao odljev u bronci. Primjerak izložen u Bolu izrađen je u 3D printu u dimenzijama 21 x 9 x 18 cm, izvorno je bijele boje, a umjetnica ga je sama obojala i patinirala. Može se ispisati i u većim dimenzijama te postaviti primjerice kao skulpturu na nekom od trgova, u parku ili kružnom toku.
Nastavkom korištenja naše web stranice, prihvaćate upotrebu kolačića. Kolačiće koristimo kako bismo vam ponudili najbolje internetsko iskustvo. Ako želite znati više o kolačićima Pravila o privatnosti i Opći uvjeti i odredbe kliknite ovdje.Settings
Ok